b'\n_START_ARTICLE_\nGreitasis atakos kateris\n_START_PARAGRAPH_\nGreitasis atakos kateris (angl. Fast Attack Craft; FAC)\xc2\xa0\xe2\x80\x93 kateris (100\xe2\x80\x93400 ton\xc5\xb3 vandentalpos karo laivas), skirtas puolamosioms u\xc5\xbeduotims vykyti, paprastai galintis i\xc5\xa1vystyti iki 40 mazg\xc5\xb3 greit\xc4\xaf, paprastai ginkluotas prie\xc5\xa1laivin\xc4\x97mis raketomis ir/ar torpedomis. T.y., torpediniai ir raketiniai kateriai yra greitieji atakos kateriai._NEWLINE_D\xc4\x97l ma\xc5\xbeo dyd\xc5\xbeio greitieji atakos kateriai labiausiai tinka veikti pakrant\xc4\x97s vandenyse, kai j\xc5\xabra yra palyginti rami. Pvz., tokius laivus naudoja Azijoje ir Europoje veikiantys laivynai, ta\xc4\x8diau jie retai naudojami Atlanto ar Ramiajame vandenynuose.\n_START_SECTION_\nIstorija\n_START_PARAGRAPH_\nAtsiradus vidaus degimo varikliams XIX a. pabaigoje atsirado galimyb\xc4\x97 statyti ma\xc5\xbeus greitus karo laivus. Pionier\xc4\x97mis \xc5\xa1ioje srityje tapo Italija ir D. Britanija. Prad\xc5\xbeioje tokie kateriai buvo ginkluoti ma\xc5\xbeo kalibro patrankomis ir neseniai i\xc5\xa1rastomis torpedomis. Viena s\xc4\x97kming\xc5\xb3 torpedini\xc5\xb3 kateri\xc5\xb3 atak\xc5\xb3 buvo Austrijos-Vengrijos linijinio laivo SMS Szent Istv\xc3\xa1n, atakuoto ital\xc5\xb3 MAS 15 kateri\xc5\xb3, nuskandinimas 1918\xc2\xa0m._NEWLINE_Po Antrojo pasaulinio karo \xc5\xa1io tipo laiv\xc5\xb3 naudojimas JAV ir D. Britanijos karo laivynuose pastoviai ma\xc5\xbe\xc4\x97jo, nors TSRS tur\xc4\x97jo daug torpedini\xc5\xb3 ir patrankini\xc5\xb3 kateri\xc5\xb3. Po 1960\xc2\xa0m. \xc4\x97mus naudoti prie\xc5\xa1laivines raketas atsirado raketiniai kateriai (prad\xc5\xbeioje tai buvo TSRS gamybos laivai), kurie atnaujino susidom\xc4\x97jim\xc4\x85 greitaisiais atakos kateriais. V. Europoje juos stat\xc4\x97 Pranc\xc5\xabzija (ji daug j\xc5\xb3 eksportuodavo) ir Vokietija._NEWLINE_1991\xc2\xa0m. vykusiame Pirmajame Persijos \xc4\xaflankos kare i\xc5\xa1ai\xc5\xa1k\xc4\x97jo vienas i\xc5\xa1 greit\xc5\xb3j\xc5\xb3 atakos kateri\xc5\xb3 tr\xc5\xabkum\xc5\xb3\xc2\xa0\xe2\x80\x93 grup\xc4\x99 toki\xc5\xb3 Irako kateri\xc5\xb3 sunaikino D. Britanijos sraigtasparniai Lynx, ginkluoti Sea Skua raketomis. Tokie kateriai prakti\xc5\xa1kai neturi oro gynybos sistem\xc5\xb3. Tiesa, Vokietijos gamybos Gepard klas\xc4\x97s kateriai turi tokias oro gynybos priemones kaip \xe2\x80\x9etran\xc5\xb3\xe2\x80\x9c ir at\xc5\xa1vait\xc5\xb3 leidimo \xc4\xafrenginiai bei RIM-116 zenitin\xc4\x97s raketos, tad turi ger\xc4\x85 oro gynyb\xc4\x85. Suomijos Hamina klas\xc4\x97s raketiniai kateriai turi po 8 Umkhonto raketas vertikalaus leidimo \xc4\xaftaisuose, kurios gali numu\xc5\xa1ti art\xc4\x97jan\xc4\x8dias raketas ir l\xc4\x97ktuvus iki 12\xc2\xa0km nuotolio. Be to, jie ginkluoti Bofors 57 Mk3 universaliomis patrankomis._NEWLINE_Pastaraisiais metais greitieji atakos kateriai vis da\xc5\xbeniau apr\xc5\xabpinami zenitin\xc4\x97mis raketomis, tod\xc4\x97l darosi didesni, j\xc5\xb3 vandentalpa ima siekti 800 ton\xc5\xb3. Did\xc5\xbeiausi tokie laivai gali ne\xc5\xa1ti sraigtasparn\xc4\xaf.'